ข้าวนึ่ง สินค้าไทย 40,000 ล้าน เหลือ 20,000 ล้านใน 3 ปี
ข้าวนึ่งคืออะไร ? และเกิดอะไรขึ้น จึงทำให้มูลค่าการส่งออกหายไปกว่าครึ่ง ? ลงทุนแมนจะเล่าให้ฟัง 
15 ก.ค. 2565

ข้าวนึ่ง สินค้าไทย 40,000 ล้าน เหลือ 20,000 ล้านใน 3 ปี /โดย ลงทุนแมน
รู้หรือไม่ว่าสินค้าส่งออกตระกูล “ข้าว” ของไทย
นอกจาก ข้าวขาว ข้าวเปลือก หรือข้าวหอมมะลิอันเลื่องชื่อ
ยังมีข้าวอีกชนิดหนึ่งที่เรียกว่า ข้าวนึ่ง ที่ในอดีต มีมูลค่าการส่งออกมากถึง 4.5 หมื่นล้านบาท
ซึ่งมากกว่าข้าวหอมมะลิเสียอีก
แต่ภายในระยะเวลาแค่ 3 ปี ข้าวนึ่ง กลับมีมูลค่าการส่งออกลดลงกว่าครึ่งหนึ่ง
เหลือเพียง 2.1 หมื่นล้านบาทเท่านั้น
ข้าวนึ่งคืออะไร ?
และเกิดอะไรขึ้น จึงทำให้มูลค่าการส่งออกหายไปกว่าครึ่ง ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ข้าวนึ่ง เป็นข้าวที่ได้มาจากการแช่ข้าวเปลือกในน้ำ
จากนั้นจึงนำไปนึ่งหรือต้มจนสุกในระดับหนึ่ง แล้วจึงนำไปอบ หรือตากให้แห้ง
ซึ่งข้าวนึ่ง มีวิตามินและแร่ธาตุที่สูง
เนื่องจากการแช่ข้าว จะทำให้สารอาหารจากเปลือกซึมเข้าสู่เมล็ดข้าว 
เมื่อมีการสีเอาเปลือกออก สารอาหารจึงไม่หลุดไปกับเปลือกข้าว
อีกทั้งข้าวนึ่ง ยังปรุงสุกได้เร็วกว่า เนื่องจากถูกปรุงสุกด้วยวิธีการนึ่งมาก่อนแล้ว
อย่างไรก็ตาม ด้วยกระบวนการผลิตที่ซับซ้อนน้อยกว่า
และสามารถเก็บรักษาได้นานกว่าข้าวที่ยังไม่ได้แปรรูป
รวมถึงคนไทยเองก็ไม่นิยมบริโภคข้าวนึ่ง 
จึงทำให้ข้าวนึ่งมีราคาไม่แพง และผลิตเพื่อการส่งออกเป็นหลัก
โดยเมื่อไปดูตลาดส่งออกที่สำคัญของข้าวนึ่งไทย 3 อันดับแรก พบว่า 
- แอฟริกาใต้ 54%
- เบนิน 14.9%
- เยเมน 12.6%
จะเห็นได้ว่า กว่า 8 ใน 10 ส่วนของปริมาณการส่งออก ถูกส่งไปยังประเทศในทวีปแอฟริกา
โดยเฉพาะประเทศแอฟริกาใต้ ที่มีสัดส่วนถึงครึ่งหนึ่งของปริมาณการส่งออกทั้งหมด
แล้วทำไมข้าวนึ่งจึงเป็นที่ต้องการในประเทศเหล่านี้ ?
จากการที่มีภูมิประเทศที่แห้งแล้ง เพาะปลูกได้ยาก 
ทำให้ประเทศเหล่านี้มีความมั่นคงทางด้านอาหารต่ำ และมีตัวเลือกน้อย
ข้าวนึ่งที่แม้จะมีพลังงานจากแป้งที่น้อยกว่าข้าวทั่วไป
แต่มีโปรตีน วิตามิน แร่ธาตุ และไฟเบอร์ที่มากกว่า จึงเป็นที่นิยมอย่างมาก
อีกเหตุผลหนึ่งก็คือ เนื่องจากทวีปแอฟริกา เต็มไปด้วยประเทศที่ยากจน
โดยหากเราเดินผ่านคน 100 คน ในประเทศที่เป็นตลาดส่งออกข้าวนึ่งของไทย
เราจะพบคนที่มีฐานะยากจน
- 55 คน ในแอฟริกาใต้ 
- 39 คน ในเบนิน 
- 54 คน ในเยเมน
ด้วยราคาที่ไม่แพงนี้เอง ข้าวนึ่งจึงเป็นที่ต้องการมากกว่าข้าวชนิดอื่น
อย่างเช่น ข้าวหอมมะลิ และข้าวขาวซึ่งอยู่ในตลาดกลุ่มผู้มีรายได้ปานกลางและรายได้สูง
ที่แม้จะมีคุณภาพและความอร่อยที่มากกว่า แต่ก็มีราคาที่สูงกว่า
อีกทั้งยังโดนคู่แข่งอย่างเช่น ประเทศเวียดนาม เข้ามาแย่งส่วนแบ่งตลาดมากขึ้น
อย่างไรก็ตาม คู่แข่งสำคัญของตลาดข้าวไทยอย่างอินเดีย กำลังเข้ามาแย่งส่วนแบ่งในตลาดข้าวนึ่งมากขึ้น
โดยหากเทียบการส่งออกข้าวนึ่งของไทยและอินเดีย 
ในปี 2560 
- อินเดีย 4.5 ล้านตัน
- ไทย 3.3 ล้านตัน
และในปี 2564 
- อินเดีย 4.7 ล้านตัน
- ไทย 1.4 ล้านตัน
พบว่า ไทยสูญเสียส่วนแบ่งในตลาดส่งออกข้าวนึ่งมากกว่า 50%
เกิดอะไรขึ้นกับข้าวนึ่งไทย ?
อย่างแรกเลย ราคาข้าวนึ่งของไทยแพงกว่าประเทศอื่น ๆ 
โดยหากเราไปดูราคาขายข้าวนึ่งในตลาดโลก จะพบว่า
- ข้าวนึ่งไทย มีราคา 16,000 บาทต่อตัน
- ข้าวนึ่งอินเดีย มีราคา 13,000 บาทต่อตัน
เมื่อเป็นเช่นนี้ ผู้บริโภคที่เป็นประเทศที่มีรายได้ต่ำ 
จึงเลือกซื้อข้าวนึ่งจากอินเดียที่มีราคาถูกกว่า แม้คุณภาพข้าวนึ่งของไทยจะดีกว่าก็ตาม
และต่อมาคือ ผลผลิตต่อไร่ของไทยน้อยเกินไป
ซึ่งหากดูจากผลผลิตต่อไร่ของอินเดีย 
จะพบว่าอินเดียมีผลผลิตต่อไร่สูงกว่าไทยถึง 2 เท่าตัว
อีกทั้งอินเดียยังมีการใช้เทคโนโลยีเพื่อปรับปรุงพันธุ์ข้าวอย่างต่อเนื่อง 
เพื่อให้ได้ผลผลิตตามที่ตลาดโลกต้องการ
เปรียบเทียบกับไทยเองที่ยังมีพันธุ์ข้าวต้นทางที่ไม่หลากหลายพอ
ผลผลิตต่อไร่ต่ำ และใช้เวลาปลูกที่นานเกินไป
ทำให้ได้ปริมาณผลผลิตต่อรอบการปลูกค่อนข้างน้อย 
จึงไม่เพียงพอต่อความต้องการในตลาดโลก
ทั้งหมดนี้ จึงไม่น่าแปลกใจว่าทำไมข้าวนึ่งกำลังเจอความท้าทายครั้งใหญ่ เหมือนกับข้าวในตลาดอื่น ๆ
แม้ข้าวนึ่งของไทยยังคงเป็นอันดับหนึ่งในบางประเทศ เช่น แอฟริกาใต้
แต่ไม่อาจรับประกันได้ว่า ข้าวนึ่งไทยจะรักษาแบรนด์ของตัวเองได้อย่างต่อเนื่อง
เพราะต้องไม่ลืมว่า ข้าวไทยสำหรับตลาดกลุ่มผู้มีรายได้สูง เช่น ข้าวหอมมะลิ
ก็ยังโดนความท้าทายหลังจากครองเบอร์หนึ่งของโลกมานาน
และข้าวนึ่งไทยที่เจาะตลาดกลุ่มผู้มีรายได้น้อย ก็มีมูลค่าการส่งออกที่ลดลงอย่างต่อเนื่อง
จากสินค้าส่งออกมูลค่ากว่า 4.5 หมื่นล้านบาท ในปี 2560 เหลือเพียง 2.1 หมื่นล้านบาท ในปี 2563 และไม่เคยเพิ่มขึ้นอีกเลย
ดังนั้น หากประเทศไทยยังไม่มีตลาดใหม่ ๆ หรือแนวทางป้องกันและแก้ไขที่ชัดเจน
มูลค่าการส่งออก ก็อาจจะลดลงอีก ก็เป็นได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-